Upington: Ontbinde 'baba-oorskot' verstop drein | Netwerk24
Deur Anena Burger 23 Augustus 2019 18:27
Die oorskot van 'n fetus (of 'n volgroeide baba) is in 'n sak gevind toe 'n munisipale werker in Upington Vrydag 'n verstopping in 'n afvoerpyp wou verwyder.
Die werker was in die omgewing van Lemoendraai besig om aan 'n verstopte drein te werk toe hy op dié erg ontbinde vonds afgekom het. Hy het dadelik die Rosedale-polisie ontbied, het kapt. Gerrit Mouton, polisiewoordvoerder, gesê.
Volgens Mouton is dit weens die graad van ontbinding moeilik om te sê of dit 'n volgroeide baba of 'n fetus is.
Ook die geslag kon nog nie vasgestel word nie.
'n Gemeenskapsleier, Stanley Peterson, het op sosiale media sy skok en afgryse oor dié vonds uitgespreek.
" 'n Baba is in 'n drein gevind. Werkloosheid en dwelms laat mense dié goed doen wat geen normale mens sal doen nie. Ons blameer ander, maar ons kan onsself nie eens help nie."
Mouton het gesê 'n geregtelike ondersoek word gedoen, en die oorskot is vir 'n lykskouing en forensiese ontleding gestuur.
Enigiemand met inligting word gevra om die Rosedale-polisiekantoor of die ondersoekbeampte, kapt. Kobus Kruger, by 082 575 5491 te kontak.